**ომგადახდილს**

ომგადახდილ საქართველოს,

მის მიწას და მაღალ ზეცას,

ჭრილოებით დამშვენებულ

მზეჭაბუკის აღტაცებას;'

იავნანას, პატარები

რომ გვაქცია ჭაბუკებად,

საქართველოს პოეტებო,

მის დედობას ვუთხრათ ქება!

იმ ზენაქარს, იმ ქვენაქარს,

აკვანი რომ დაგვირწია,

ხან დედურად შეგვიძახა,

ხან მზესავით გაგვიცინა;

ვინც გვასწავლა მრისხანება,

ვინც გვასწავლა გაღიმება,

ავდგეთ, ვაშად ავხმიანდეთ,

მის დედობას ვუთხრათ ქება!

არაგვის და ივრის ჭალებს,

რიონის და მტკვრის ნაპირებს,

ქსნის ნაპირებს ვინც უმღერა,

ან სიმღერას ვინც აპირებს;

საქართველოს მამაც შვილებს, -

მათი ქება გვეთქვას ბევრჯერ,

გორგასალის ნაშიერებს

ის ქართული ძვლები შერჩეთ!

ის ქართული ძვლები შერჩეს

ყველა ვაჟს და ყველა ვაჟკაცს,

ლახვრით მტერი დაელახვროს

და ვაშას დროს ეთქვას ვაშა!

**1946 წ.**

**თებერვალი.**